text: Politi-direktør i Horsens stopper
  04 juni 2012 kl. 09.04
  Politidirektør Lone Krag Sehested, Sydøstjyllands Politi, ønsker - af helbredsmæssige årsager - ikke at forlænge sin kontrakt, når den udløber om to måneder.
  Lone Sehested har haft sygeorlov de seneste tre måneder.
  Og Lone Sehested vender ikke tilbage som politidirektør. Hun har været politidirektør i Horsens i seks år og var tidligere politimester i Fredericia.
  
  Stor indsats
  - Der er med stor beklagelse og tristhed, at Sydøstjyllands Politi har måttet tage denne besked til efterretning, skriver kommunikationschef Ulla Kaspersen, Sydøstjyllands Politi, i en pressemeddelelse. 
  - Lone Sehested har gennem en mere end 25 år lang karriere i dansk politi - de seneste 6 år som politidirektør i Sydøstjyllands Politi, - ydet en bemærkelsesvædig og meget stor indsats. Hun har i meget høj grad bidraget til at modernisere og effektivisere dansk politi, senest i forbindelse med politireformen. Sydøstjyllands Politi er i dag en moderne offentlig virksomhed, der laver gode resultater og Lone Sehested fortjener den største anerkendelse også for det.
  
  Nyt hovedsæde
  - Særligt kan man fremhæve, at det er hendes personlige fortjeneste, at hun gennem utrætteligt og målrettet arbejde skaffede Sydøstjyllands Politi et nyt hovedsæde i Horsens, med lokaler også til lokalpolitiet i Horsens og en ny lokalstation i Kolding.
  Helle Kundesen fortsætter som fungerende politidirektør i Sydøstjyllands Politi, indtil stillingen er slået op og besat.
  
  Lone Sehesteds karriere
  Lone Krag Sehested, født den 1. februar 1959 i Assens.
  Cand. jur. fra Aarhus Universitet, 1983.
  Karriere
  / Politidirektør for Sydøstjyllands politi, 2006
  / Politimester i Fredericia politikreds, 2003
  / Politimester i Tønder politikreds, 2000
  / Konstitueret Politimester i Haderslev politikreds, 1999
  / Vicepolitimester i Haderslev politikreds, 1996
  / Politiassessor i Vejle politikreds, 1995
  / Fuldmægtig og medhjælper hos statsadvokaten i Sønderborg 1992 ? 1997
  / Fungerende vicepolitimester i Kolding politikreds, 1994
  / Politifuldmægtig i Odense og Kolding politikredse, 1983
  